Bixente Aizpurua Eguren

Bixente Aizpurua Eguren (Elorrio, Bizkaia, 1958ko martxoaren 24a –  Ibidem, 2025eko abuztuaren 4a) ekintzaile, Lourdesko Ama ikastetxeko irakasle eta zuzendari, Kainabera (Elorrio) eta Niños del Mundo (Cabezón de la Sal) Gobernuz Kanpoko Erakundeko kide eta durangaldeko Anboto aldizkariaren kolaboratzailea izan zen.

 Bizitza 
Jaiotzatik ibilbide oztopoak izan zituen. Eskola sasoia heldu zitzaionean, herriko eskola urrun zegoen. Bizi zen auzoan bertan, Zenitan, Padres Asuncionistas ikastetxea (gero Lourdesko Ama ikastetxea) zegoen, non abadegaiak zeuden. Ikastetxe hori herriko eskola baino askoz hurbilago zegoenez, aitak baimen berezia eskatu zuen, Bixentek abadegaiekin batera ikasi ahal izateko. Horretara, Bixente Aizpurua ikastetxe horretako lehen ikasle arrunta izan zen. 

Irakasle ikasketak egin zituen Mondragon Unibertsitatean, Eskoriatzan.

 Irakasle 
Padres Asuncionistas (gero Lourdesko Ama) ikastetxean hasi zen euskarazko klaseak ematen 1979-1980 ikasturtean eta bertan jarraitu zuen. Hasieran irakasle eta gero zuzendari lanetan erretiroa hartu arte, 2014an. Urtetan eskola langile kooperatiba egiteko lan egin ondoren, 2012an Lourdesko Ama Kooperatiba Elkartea sortu zen.

Erretiroa hartu baino lehen eta erretiroa hartu ostean, eskolako jardunaz kanpo, makina bat ikasleren laguntzailea izan zen eskolan zein etxean, astegunean zein asteburuan. 

 Kooperazioa 
Elorrioko Kainabera elkartean jardun zuen hasieratik, elkartasuna eta herrien arteko kooperazioa garatzen, baita Cabezón de la Sal herrian (Kantabria) egoitza duen Niños del Mundo erakundearen laguntzaile. 2014an, erretiroa hartu zuenean, erakunde horren Eloina Linares Güemes presidentearen ondoan diruzain lanetan jardun zuen hil arte.

 Politika 
Udalean ere utzi zuen arrastoa, herriko talde independentearen ordezkari lanetan jardun baitzuen hainbat urtez. 

 Iritzi emaile 
2018ko urtarrilean hasi zen Durangaldeko Anboto aldizkarian iritzi zutabeak idazten, astekariko irakurleekin hausnarketak partekatzen. Azkena 2025eko maiatzean Ama Lurra izenburukoan herritarrok mugiarazten saiatu zen.
 Auzoa, Kofradia 
Elorrioko bost auzok (Zenita, Lekeriketa, Mendraka, Gastañeta eta Berrio) osatzen dute Argiñetako Kofradia. Abuztuko lehen domekaren bezperan egiten da kofradia-bazkaria, eta egun horren inguruan antolatzen dira jaiak ostiraletik astelehenera. 1978an Gazte-taldeak jaien ardura hartu eta lasterrera eragile nagusietako bat izan zen azkenera arte. thumb|200px|Bixente Argiñetan soka gidari
 Aintzatespenak 
 2023ko abuztuaren 6an, kotxe-aulki elektriko berria zuenez, Kofradi jai domekan bizitza osoan amestu zuen dantza egiteko aukera eman zion. Bixentek berak eraman zuen urte horretako dantzarien soka eta ezustean omenaldia ere jaso zuen.
 2025eko abuztuaren 4an, Argiñetako auzotarrek jaien amaiera gauean bertan heriotzaren berri izan zutenean, omenaldi txiki bat egin zioten herrikideari.
 2025eko abenduaren 18an, eskolako abenduko jaialdiaren hasieran omendu zuten. Eskolako areto nagusiari bere izena jarri eta eskola osoak eta familiek Agur kapitaina abestia abestu zuten. Ekitaldiaren hasieran, eskolaren hitzak hauexek izan ziren:
«Azkenaldian, ikasleek hartu dute ekitaldi honen aurkezle izateko ardura, baina orain dela gutxira arte, Bixentek bete izan du lan hori. Horregatik gaur, ikastetxeko komunitate osoa hemen gaudela aprobetxatuz, gure omenaldi txikitxoa egin nahi diogu gure artera ekarriz.thumb|Bixente Aizpurua areto nagusia, Lourdesko ama ikastetxea, Elorrio, 2025.12.18|199x199pxMaitte eta bizi, billurrik barik. Bizitza erre, azken momentura arte. Bizitzak ez eutsuzan gauzak errez ipini, baina zure irribarre onenakin eta ingurukoen laguntzaz, aurrera ein zendun. Beti zure onena emoteko, laguntzeko, elkarbanatzeko eta borrokatzeko prest. Bestiak maitte eta zainduz. Beti positibo, beti ameslari. Iraganetik ikasi, momentua bizi eta etorkizunari itxaropenez begiratzen zeuntzan.

Kapitaina juen xaku, baina zure izaerak, jarrerak eta gogoak hemen jarraitzen dau. Eskola honetako hormen artien, geure barruen. Eta horregatik Areto honek zure izena hartuko dau: Bixente Aizpurua Aretoa.

Agur kapitaina abestia. Abesti hau ez da zuretzako sortua izen, baina guretako, zeu zara letra honetako protagonista. Zeure hitzak ez badie be, seguru zeure eingo zenduzela: Maitte eta bizi billurrik barik. Bizitza erre, azken momentura arte.»

 Erreferentziak 

 Kanpo estekak 

Kategoria:Elorriotarrak
Kategoria:Aktibistak
Kategoria:Irakasleak
Kategoria:Politikariak
Kategoria:Minbiziak hildakoak